Solidariteit, AfriForum ‘keer transformasie’ – ministerMmamoloko Kubayi-Ngubane, minister van toerisme. (Foto: Jairus Mmutle/GCIS) Die minister van toerisme, Mmamoloko Kubayi-Ngubane, het haar Saterdag skerp uitgespreek oor die vakbond Solidariteit en burgerregteorganisasie AfriForum se voorneme om regstappe te doen teen die nuutgestigte Toerisme-ekwiteitsfonds (TEF). Maroela Media het berig AfriForum en Solidariteit het hul regspanne opdrag gegee om regsopsies te ondersoek nadat pres. Cyril Ramaphosa en Mmamoloko Kubayi-Ngubane, minister van toerisme, die TEF bekend gestel het as ’n instelling wat finansiering aan toerismeondernemings in swart besit verskaf. Slegs ondernemings wat swart eienaarskap van minstens 51% het, kwalifiseer vir lenings of toelae van dié fonds. Die fonds van sowat R1,2 miljard het ten doel om skuldfinansiering te bied, toelae beskikbaar te stel, aandele te bekom en nuwe projekontwikkeling in die toerismebedryf vir swart entrepreneurs te vergemaklik. Volgens die minister se verklaring het sy Vrydag ’n prokureursbrief van bogenoemde organisasies ontvang waarin hulle eis dat sy teen 2 Februarie (Dinsdag) bevestig dat die inwerkingstelling van die TEF afgeskaf is, op grond daarvan dat dit “uitsluitlik op grond van ras funksioneer en sonder enige wetlike of geregverdigde grondslag diskrimineer”. “Ons wil graag weereens beklemtoon dat swart ekonomiese bemagtiging (SEB) nooit bedoel was om gevestigde ondernemings in Suid-Afrika uit te sluit nie, maar bloot die speelveld binne die ekonomie gelyk te maak,” lui die minister se verklaring. “Die departement word ook aangespoor deur die mate van belangstelling wat die fonds reeds wek.” Luidens die verklaring oorweeg die minister tans Solidariteit en AfriForum se brief en sal “in gepaste tyd” daarop reageer. Die toerismebedryf trek sedert die instel van afsonderingsregulasies in Maart verlede jaar swaar en talle ondernemings moes sedertdien hul deure sluit. Morné Malan, kommunikasiehoof by Solidariteit, sê dit is slegs ’n gewetenlose regering wat ’n bedryf ongekende skade berokken deur irrasionele inperkings af te dwing en dan te weier om sekere van die mense in dié bedryf daarvoor te vergoed. “Die regering het wesenlik toerismeondernemings in wit besit nek omgedraai deur feitlik almal te verbied om sake te mag doen, maar dan slegs aan sommiges hulp te verleen om kop bo water te hou. Dit is veragtelik dat die regering die nood van mense in die bedryf as geleentheid gebruik om sy transformasieagenda te bevorder.”